Kui jätta kõrvale asjaolu, et briti vlogijal (lühend sõnast videoblogija – toim) läks kaks minutit aega, et lahti saada postipakk, millega talle Eesti sõdurite kuivtoidupakis olevad toiduained saadeti, olid tema ootused enne selles sisaldunud toidu proovima asumist kõrged.

«Sprotid tomatikastmes – mmm, ma olen kindel, et see maitseb väga hästi –, sõduri näkileib, rummimaitseline halvaa – oh, pagan!» märkis blogija toiduaineid loetledes. Lisaks sisaldus talle saadetud kaitseväe kuivtoidupakis veel kirsimaitseline puuviljapüree, ränduri hommikusöök, hanemaksapasteet ning nii rohelise kui musta tee pakk.